Document ID: 32003D0199

Nõukogu otsus,
18. märts 2003,
aldikarbi nõukogu direktiivi 91/414/EMÜ I lisasse kandmata jätmise ja kõnealust toimeainet sisaldavate taimekaitsevahendite lubade tühistamise kohta
(2003/199/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, [1] eriti selle artikli 8 lõike 2 kolmandat ja neljandat lõiku,
võttes arvesse komisjoni 11. detsembri 1992. aasta määrust (EMÜ) nr 3600/92, millega nähakse ette taimekaitsevahendite turuleviimist käsitleva nõukogu direktiivi 91/414/EMÜ artikli 8 lõikes 2 osutatud tööprogrammi esimese etapi üksikasjalikud rakenduseeskirjad, [2] eriti selle artikli 7 lõike 3 A punkti b,
võttes arvesse komisjoni ettepanekut
ning arvestades järgmist:
(1) Direktiivi 91/414/EMÜ artikli 8 lõikega 2 nähakse ette, et komisjon viib läbi tööprogrammi nendes taimekaitsevahendites kasutatavate toimeainete kontrollimiseks, mis olid turul juba 25. juulil 1993. Kõnealuse programmi läbiviimise üksikasjalikud eeskirjad on sätestatud määruses (EMÜ) nr 3600/92.
(2) Komisjoni 27. aprilli 1994. aasta määruses (EÜ) nr 933/94, millega sätestatakse taimekaitsevahendite toimeained ja määratakse referentliikmesriigid komisjoni määruse (EMÜ) nr 3600/92 rakendamiseks, [3] määratakse kindlaks toimeained, mida tuleks määruse (EMÜ) nr 3600/92 raames hinnata, samuti määratakse iga toimeaine hindamise jaoks referentliikmesriik ning iga toimeaine tootjad, kes on esitanud teate õigel ajal.
(3) Aldikarb on üks määruses (EÜ) nr 933/94 kindlaks määratud 89st toimeainest.
(4) 30. aprillil 1996 esitas Ühendkuningriik määratud referentliikmesriigina määruse (EMÜ) nr 3600/92 artikli 7 lõike 1 punkti c alusel komisjonile kõnealuse määruse artikli 6 lõike 1 kohaselt teavitajate esitatud teabe hindamisaruande.
(5) Pärast referentliikmesriigi aruande saamist korraldas komisjon vastavalt määruse (EMÜ) nr 3600/92 artikli 7 lõikele 3 konsultatsioonid liikmesriikide ekspertide ja ka peamise teavitajaga (Rhône-Poulenc, praegu Bayer CropScience).
(6) Liikmesriigid ja komisjon on Ühendkuningriigi koostatud hindamisaruande alalises toiduahela ja loomatervishoiu komitees läbi vaadanud. Esitatud teave ei tundunud olevat piisav, et teha kindlaks, kas asjaomast toimeainet sisaldavad taimekaitsevahendid vastavad kavandatud kasutustingimustes üldiselt direktiivi 91/414/EMÜ artikli 5 lõike 1 punktides a ja b sätestatud nõuetele. Läbivaatamisega seotud toimik ja teave esitati ka taimede teaduskomiteele. Komiteel paluti esitada kommentaarid keskkonnamürgisusega seotud riskide analüüsi, sealhulgas väikelindudele esineva riski analüüsi kohta. Komitee märkis, et riskianalüüs väikelindude kokkupuute kohta graanulitega sõltub kriitilisel määral eeldusest, et üle 99 % graanulitest segunevad mullaga. Kuigi seda on ideaaltingimustel võimalik saavutada, arvas komitee, et selline ulatuslik segunemine ei ole tavalistel põllumajanduslikel kasutustingimustel järjepidevalt saavutatav ning esitas seepärast soovituse, mille kohaselt on vajalik viia läbi uus hindamine. Seoses muude mittesihtorganismidega ei ole komiteel olemasolevate andmete põhjal võimalik hinnata, kas aldikarbi kasutamist tuleks kuni täpsemate andmete kogumise, esitamise ja hindamiseni jätkata. Seepärast palus komisjon teavitajal koostada oma toimik piiratud hulga tavapäraste kasutusviiside kohta hiljemalt 31. detsembriks 2001. Kõnealune läbivaatamine lõpetati täiendava teabe saamisel 18. oktoobril 2002 ning vormistati vastavalt määruse (EMÜ) nr 3600/92 artikli 7 lõikele 6 komisjoni aruandena aldikarbi kohta.
(7) Esitatud teabe põhjal tehtud hindamised ei ole näidanud, et aldikarbi sisaldavad taimekaitsevahendid vastavad eeldatavalt kavandatud kasutustingimustes üldiselt direktiivi 91/414/EMÜ artikli 5 lõike 1 punktides a ja b sätestatud nõuetele, eelkõige muudele organismidele kui sihtorganismidele avaldatava võimaliku mõju osas. Käesoleva otsuse tegemine on asjakohane, pidades silmas suurt riski, mida aldikarb oma praegusel teralisel kujul eelkõige väikelindudele kujutab. Teavitaja poolt kavandatud tavapäraste kasutusviiside kohta esitatud andmed näitavad, et graanulid jäävad pärast töötlemist maapinnale. Ei saa välistada võimalust, et väikelinnud söövad surmava koguse graanuleid. Teavitaja koostas tõenäosusel põhineva riskianalüüsi, mida hindas referentliikmeriik, kes jõudis järeldusele, et mõju terveid riike hõlmavatele populatsioonidele ei ole oodata, kuigi võib ilmneda teatav kohalik mõju. Arvestada tuleb sellega, et sellise tõenäosusel põhineva riskianalüüsi tõlgendamise ühised kokkulepitud kriteeriumid puuduvad ning võimalikke riske silmas pidades ei oleks asjakohane lükata otsuse tegemist edasi kuni selliste kriteeriumide osas kokkuleppimiseni. Lisaks sellele osutas läbivaatamine, et esineb ka risk vihmaussidele ja olemasolevad väliuuringutelt saadud andmed ei ole nende probleemide täielikuks lahendamiseks veel piisavad.
(8) Seepärast ei tuleks aldikarbi kanda direktiivi 91/414/EMÜ I lisasse.
(9) Tuleks võtta meetmed tagamaks, et aldikarbi sisaldavate taimekaitsevahendite olemasolevad load tühistatakse teatava ajavahemiku jooksul ja et neid ei pikendata ning et selliste toodete jaoks uusi lubasid ei anta.
(10) Nõukogu kasutuses oleva teabe põhjal paistab, et kuna teatavates liikmesriikides puuduvad teatava piiratud kasutamise puhul tõhusad alternatiivid, on selle toimeaine edasine kasutamine vajalik alternatiivide väljatöötamiseks. Praegustel asjaoludel on seepärast põhjendatud näha rangetel tingimustel, mille eesmärgiks on riskide minimeerimine (näiteks hooldusprogrammid), ette pikem ajavahemik selliste piiratud, esmatähtsaks peetavate kasutusviiside kohta kehtivate lubade tühistamiseks, millel hetkel puuduvad kahjulike organismide kontrollimise osas tõhusad alternatiivid.
(11) Ajapikendus, mille liikmesriigid võimaldavad direktiivi 91/414/EMÜ artikli 4 lõike 6 kohaselt aldikarbi sisaldavate taimekaitsevahendite olemasolevate varude realiseerimiseks, ladustamiseks, turuleviimiseks ja kasutamiseks, peaks olema lühike, et võimaldada kasutada olemasolevad varud hiljemalt ühe kasvuperioodi jooksul.
(12) Käesolev otsus ei piira komisjoni poolt hiljem kõnealuse toimeaine suhtes nõukogu 21. detsembri 1978. aasta direktiivi 79/117/EMÜ (millega keelatakse teatavaid toimeaineid sisaldavate taimekaitsevahendite turuleviimine ja kasutamine) [4] raames võetavate võimalike meetmete kohaldamist.
(13) Kuna toiduahela ja loomatervishoiu komitee pooldav arvamus puudub, ei ole komisjon saanud vastu võtta sätteid, mida ta kavandas nõukogu direktiivi 91/414/EMÜ artiklis 19 sätestatud korras,
ON VASTU VÕTNUD KÄESOLEVA OTSUSE:
Artikkel 1
Aldikarbi ei kanta toimeainena direktiivi 91/414/EMÜ I lisasse.
Artikkel 2
Liikmesriigid tagavad, et:
1. aldikarbi sisaldavate taimekaitsevahendite load tunnistatakse kehtetuks 18. septembriks 2003;
2. alates 18. märtsist 2003 ei anta aldikarbi sisaldavate taimekaitsevahendite jaoks lubasid ja neid ei pikendata direktiivi 91/414/EMÜ artikli 8 lõikega 2 ettenähtud erandi alusel;
3. lisa veerus A nimetatud liikmesriigid võivad veerus B loetletud kasutusviiside puhul jätta jõusse aldikarbi sisaldavate taimekaitsevahendite load kuni 30. juunini 2007, kui nad:
a) tagavad selliste turule jäänud taimekaitsevahendite varustamise uute siltidega, mis vastavad piiratud kasutustingimustele;
b) kehtestavad kõik asjakohased meetmed võimalike riskide vähendamiseks, et tagada inimeste ja loomade tervise ning keskkonna kaitsmine ja
c) tagavad, et otsitakse tõsiselt alternatiivseid tooteid või alternatiive sellistele kasutusviisidele, seda eriti tegevuskavade abil.
Asjaomane liikmesriik teatab komisjonile hiljemalt 31. detsembril 2004 käesoleva artikli kohaldamisest ja eelkõige punktide a-c alusel võetud meetmetest ning esitab igal aastal hinnangu aldikarbi koguse kohta, mida kasutatakse käesoleva artikli alusel esmatähtsate kasutusviiside puhul.
Artikkel 3
Liikmesriikide poolt vastavalt direktiivi 91/414/EMÜ artikli 4 lõike 6 sätetele antud ajapikendus peab olema nii lühike kui võimalik ja:
a) kasutusviiside puhul, mille luba tuleb tühistada 18. septembril 2003, lõppema hiljemalt 18. septembril 2004;
b) kasutusviiside puhul, mille luba tuleb tühistada 30. juuniks 2007, lõppema hiljemalt 31. detsembril 2007.
Artikkel 4
Käesolev otsus on adresseeritud liikmesriikidele.
Brüssel, 18. märts 2003

Labels: 0
3
20
6